Jmɨg₄ jaun₂, jme₁tionꞌ₅₄ dsa₂ juɨg₂ Jerusalén jmo₂₃ Jmɨg₄ quióꞌ₅ Si₂*. Jein₂ güɨ́g₂ jme₁lë́₄,
jaun₂ jme₁i₂ŋɨ₅₄ Jesús i₁dsi₅ guáꞌ₅ templo ja₁lë́₄ corredor a₂chei₂ Quióꞌ₅ Salomón,
jaun₂ qui₂ca₂o₃lio₃ dsa₂ judíos quióꞌ₅, jaun₂ ca₂juáꞌ₂: ―¿ꞌA₂ conꞌ₂ jmóꞌ₂ ꞌne₂ ꞌag₃ guë́₄ caun₂-tɨn₃ dsɨ₅ jniaꞌ₅₄? Chi₂juaꞌ₂ dsónꞌ₂ lɨ́nꞌ₅ ꞌne₂ I₂rë₂ꞌɨ́n₁* quián₅ Diú₄, co₂ŋeiꞌ₅₄ juaꞌ₅₄ rë₂jiá₃ jág₁.
Jaun₂ ca₂ŋag₃ Jesús: ―Ma₂në₂juáꞌ₃ bá₄ jniá₂, la₁ tsá₃ ca₂rë₃ꞌénꞌ₂ guëꞌ₂ ꞌniaꞌ₂. Qui₂jángꞌ₅ bá₄ jág₁ dsau₅ o₄quió₃, léi₄ a₂jmo₅ jniá₂;
la₁ tsá₃ ꞌénꞌ₂ ꞌniaꞌ₂, ia₁ tsá₃ lɨ́nꞌ₅ ꞌniaꞌ₂ jáꞌ₂ chaꞌ₂ quiáng₃.
Neꞌ₅₄ bá₄ jáꞌ₂ chaꞌ₂ quiáng₃ jág₁ quió₃; i₂cuɨg₅ bá₄ ꞌéi₂ jniá₂, jaun₂ ja₂ꞌein₂₃ chi₁coꞌ₅₄ quió₃.
Cuë́₅ jniá₂ jme₂dsí₂ a₂le₃chain₂ co₂tan₅₄, jaun₂ liaꞌ₂ o₁lɨ́gꞌ₂ jmɨg₄ tsá₃ dsiáin₃, on₃ guë́₄ liaꞌ₂ ꞌi₁jan₂ tsá₃ lé₂ le₃jŋiáiꞌ₂ ꞌéi₂ o₄gu₃ jniá₂.
Ŋeꞌ₃ jniá₂, i₂ma₂cuag₃ ꞌéi₂, lɨ́n₅ i₂juɨnꞌ₂ guë́₄ liaꞌ₂ conꞌ₂ guë́₄ ca₂le₃jɨ́n₃; jaun₂ liaꞌ₂ ꞌi₁jan₂ tsá₃ lé₂ jŋiógꞌ₂ o₄gú₃ Ŋeꞌ₃.
Jniá₂ quianꞌ₅₄ Ŋeꞌ₃, ca₂ne₅₄ bá₄ lág₅ jniaꞌ₅₄.
Jaun₂ në́₃ ca₂jŋaꞌ₃ táng₃ dsa₂ judíos nɨ₁cang₁ a₂quiꞌ₃ quióꞌ₅.
Jaun₂ ca₂juáꞌ₂ Jesús: ―ꞌLióng₂ lɨn₃ léi₄ dse₃ ma₂ꞌë́₃ jniá₂ ꞌniaꞌ₂ të₂le₃ quianꞌ₅₄ juɨ₅bí₂ quióꞌ₅ Ŋeꞌ₃; ¿o₄quióꞌ₄ ꞌe₂ caun₂ a₂ma₂jmo₃ jniá₂ jaun₂, a₂qui₁jnauꞌ₅₄ ꞌniaꞌ₂ jniá₂ nɨ₁cang₁?
Jaun₂ ca₂ŋag₃ dsa₂ judíos: ―Tsá₃ o₄quióꞌ₄ léi₄ dse₃ qui₁jnaꞌ₅₄ jniaꞌ₅₄ ꞌne₂ nɨ₁cang₁; a₂jaun₂ bá₄ ia₁ a₂ꞌɨ́ngꞌ₅ ꞌlɨgꞌ₅₄ Diú₄, a₂jmoꞌ₂ ꞌne₂ a₂lɨ́ngꞌ₅ Diú₄, tonꞌ₂ jan₂ dsa₂ mɨ₂güɨ́g₃ bá₄ lɨ́ngꞌ₅.
Jaun₂ në́₃ ca₂juáꞌ₂ Jesús tsɨ́ꞌ₅ dsa₂ judíos: ―¿Tsa₁ chi₁ton₅ ne₄ Si₂ ꞌÉiꞌ₂ quiánꞌ₂ ꞌniaꞌ₂: “A₂ma₂juáꞌ₃ jniá₂, a₂lɨ́nꞌ₅ ꞌniaꞌ₂ diú₄”?
Chi₂juaꞌ₂ ca₂të́ꞌ₃ “diú₄” dsa₂ i₂ca₂ŋɨ₂ jág₁ quióꞌ₅ Diú₄, (jaun₂ tsá₃ lé₂ juaꞌ₅₄ tsá₃ le₃ti₃ Si₂);
ꞌë₂ guë́₄ bá₄ ꞌéi₂ i₂ca₂jmo₃ Diú₄ rë₂tson₄, i₂ca₂chein₃ mɨ₂güɨ́g₃. ¿ꞌNiaꞌ₂ juɨgꞌ₂ ꞌɨ́ngꞌ₅ ꞌlɨgꞌ₅₄ Diú₄ ia₁ jniá₂ në₂juáꞌ₃ a₂lɨ́ng₅ Ja₁ŋiꞌ₅₄ Diú₄?
Chi₂juaꞌ₂ tsá₃ jmo₅ jniá₂ ta₁ quióꞌ₅ Ŋeꞌ₃, tsá₃ juɨ₁le₂ꞌénꞌ₂ ꞌniaꞌ₂ le₃quió₃ jniá₂.
La₁ chi₂juaꞌ₂ jmo₅ guëꞌ₂ jniá₂, juɨ₁ꞌa₂ guë́₃ la₂ tsá₃ ꞌénꞌ₂ ꞌniaꞌ₂ të₂le₃ quió₃ jniá₂, juɨ₁le₂ꞌénꞌ₂ bá₄ ꞌniaꞌ₂ të₂le₃ quióꞌ₅ ta₁ a₂jmo₅ jniá₂, ia₁jaun₂ le₃ŋiꞌ₅₄ bá₄, ia₁jaun₂ le₃ŋɨ́ꞌ₂ ꞌauꞌ₂ ꞌniaꞌ₂, a₂ꞌen₅₄ Ŋeꞌ₃ ja₁cong₂, le₂jaun₂ guëꞌ₂ táng₃, a₂ꞌen₅₄ jniá₂ ja₁con₂ Ŋeꞌ₃.
Jaun₂ jme₁ꞌnio₃ táng₃ dsa₂ jme₁tsáunꞌ₂, la₁ ca₂lóin₂ bá₄ o₄gú₃ ꞌéi₂.
Jaun₂ në́₃, ŋó₃ táng₃ Jesús të₂le₃ quióng₄ Cuá₃ Jordán, jaun₂ ca₂jŋia₃ ja₁jaun₂ ja₁jme₁ꞌen₅₄ Juan₅₄ le₂jŋiá₅ choin₂₃ jmɨg₂ dsa₂. \f + \fr 40\ft lit. “tiáin₂ dsa₂ jmɨg₂”
Juɨn₅ lɨn₃ dsa₂ ca₂i₁len₅₄ i₁jag₅₄, qui₂ca₂juáꞌ₂: ―Të₃dsónꞌ₂ bá₄, o₁jŋiaꞌ₅₄ tsá₃ ꞌe₂ léi₄ juëꞌ₂ ca₂jmo₃ Juan₅₄, la₁ ca₂le₃jë́₃ ꞌe₂ a₂ca₂juáꞌ₂ a₂ꞌɨin₂₃ dsa₂ në₅, dsau₅ bá₄.
Ja₁jaun₂ ca₂rë₃ꞌén₂ juɨn₅ dsa₂ le₃quióꞌ₅ Jesús.